[pic] | AZ EURÓPAI KÖZÖSSÉGEK BIZOTTSÁGA |

Brüsszel, 1.7.2005

COM(2005) 303 végleges

2003/0139 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a hulladékszállításról szóló európai parlamenti és tanácsi rendelet elfogadására vonatkozó közös álláspontjáról

2003/0139 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a hulladékszállításról szóló európai parlamenti és tanácsi rendelet elfogadására vonatkozó közös álláspontjáról

1. ELŐZMÉNYEK

A javaslatnak az EP-hez, illetve a Tanácshoz történő továbbításának időpontja (COM(2003)379 végleges – 2003/139(COD)): | 2003. június 30. |

Az Európai Parlament véleményének időpontja (első olvasat): | 2003. november 19. |

Az Európai Gazdasági és Szociális Bizottság véleményének időpontja: | 2004. január 28. |

A módosított javaslat továbbításának időpontja: | 2004. március 9. |

A közös álláspont elfogadásának időpontja: | 2005. június 24. |

2. A BIZOTTSÁG JAVASLATÁNAK CÉLJA

A javaslatnak négy fő célkitűzése van:

- A 2001. június 14-i C(2001)107 OECD tanácsi határozat átültetése a közösségi joganyagba.

- Az 1993-as rendelet alkalmazása, igazgatása és végrehajtása során tapasztalt problémák kezelése, valamint nagyobb jogi áttekinthetőség biztosítása.

- Globális harmonizációra törekvés az országhatárokon keresztül történő hulladékszállítás területén.

- A rendelet cikkeinek szerkezeti megerősítése.

E célkitűzések megvalósítása érdekében a felülvizsgált változat a 259/93/EGK tanácsi rendelet számos szakaszát és aspektusát módosítja. Ezek a következőket foglalják magukban:

- Változtatások a rendelet szerkezetében.

- Változtatások és pontosítások a fogalommeghatározások tekintetében, valamint a rendelet hatályának pontosítása (I. cím).

- Változtatások és pontosítások a hulladékszállításra vonatkozó eljárások tekintetében (II–VI. cím); tagállamok között (II. cím); tagállamokon belül (III. cím); valamint a Közösségből való kivitelt, illetve az oda történő behozatalt illetően (IV., V. és VI. cím).

- Változtatások a rendelet további rendelkezéseiben (VII. cím).

3. MEGJEGYZÉSEK A KÖZÖS ÁLLÁSPONTRÓL

3.1 . Általános megjegyzések

Módosított tervezetében a Bizottság az Európai Parlament által első olvasatra javasolt 103 módosításból 43-at teljes egészében, részben vagy elvben elfogadott. 41 módosítást vagy szó szerint, vagy a lényeget illetően már bele is foglaltak a közös álláspontba.

A Bizottság több kérdés tekintetében elfogadhatatlannak találja a közös álláspontot. E kérdések közül a legfontosabbak a következőket foglalják magukban:

A Bizottság fenntartja azon álláspontját, hogy az e rendelkezéshez (a továbbiakban: a rendelkezés) általa javasolt együttes jogalap, azaz a környezet és a kereskedelem (az EK-Szerződés 175. és 133. cikke) helyes, és nem fogadhatja el a Tanács által javasolt egyedüli jogalapot (EK-Szerződés 175. cikke).

Ezenkívül a Bizottság nem támogatja a közös álláspontot a tagállamok számára biztosított azon lehetőség tekintetében sem, hogy a rendeltetési országban érvényben lévő „alacsonyabb szintű kezelési szabványokra” hivatkozva kifogást emelhessenek a hasznosításra szánt hulladékok szállítása ellen. A Bizottság úgy ítéli meg, hogy egy ilyen rendelkezés akadályokat támasztana az európai hulladék-újrafeldolgozási és hasznosítási piacon, miközben nem javítaná a hulladékgazdálkodás környezetvédelmi szabványait az EU-ban.

A Tanács az állati melléktermékeknek a rendelet hatályából történő teljes kizárása érdekében megváltoztatta az 1. cikk (6) bekezdését (1. cikk (3) bekezdés d) pont). A Bizottság kívánatosnak tartja az e rendelet és a nem emberi fogyasztásra szánt állati melléktermékekre vonatkozó egészségügyi előírások megállapításáról szóló 1774/2002/EK rendelet közti kapcsolat felülvizsgálatának előrehozását, annak érdekében, hogy a felülvizsgálat eredményeit még a rendelet hatályba lépte előtt közzétegyék. Ez eloszlatná a néhány tagállam által az eljárási párhuzamok kockázata tekintetében kifejezett aggályokat, és lehetővé tenné a Bizottság számára, hogy fenntartsa a javaslatát.

3.2. A megjegyzések részletezése

3.2.1. A Bizottság által teljes egészében, részben vagy elvben elfogadott és a közös álláspontba beépített parlamenti módosítások

A preambulumbekezdésekre vonatkozó 8. és a 108. módosítást a Bizottság belefoglalta a közös álláspontba.

A tagállamok fegyveres erői által termelt hulladéknak egyes helyzetekben a rendelet hatályából történő kizárására vonatkozó 9. módosítást a Bizottság részben belefoglalta az 1. cikk (3) bekezdésének g) pontjába.

A Bizottság megvizsgálta a III. mellékletben szereplő, hasznosításra szánt hulladékokat érintő intézkedésekre vonatkozó 10. módosítást. A Bizottság által javasolt bekezdés (1. cikk (5) bekezdés) egészét törölték annak érdekében, hogy egyes rendelkezések különválasztásával elkerüljék a félreértéseket. A Bizottság ezt elvben belefoglalta a közös álláspontba.

A 12. módosítás a vegyes hulladékokra vonatkozik, amelyekre nézve nincs külön bejegyzés. A Bizottság ezt a 2. cikk (3) bekezdésébe foglalta bele.

Az egyes ideiglenes hasznosítási és ideiglenes ártalmatlanítási műveletekre vonatkozó 13. és 14. módosítást a Bizottság elvben elfogadta, és a 2. cikk (5) bekezdésében, valamint a 2. cikk (7) bekezdésében rögzítette. Ragaszkodott azonban a 75/442/EGK irányelvben foglalt fogalommeghatározásokhoz.

A 15. és a 22. módosítás meghatározza a bejelentő fogalmát, amit a Bizottság a 2. cikk (15) bekezdésébe foglalt bele.

A „tranzitország” fogalmának meghatározására vonatkozó 113. módosítást a Bizottság elfogadta, és a 2. cikk (24) bekezdésében rögzítette.

A magánháztartásokból begyűjtött vegyes kommunális hulladék (bejegyzési szám: 20 03 01) szállításának előzetes értesítéshez és hozzájáruláshoz való kötésére vonatkozó 79. módosítást a Bizottság a 3. cikk (5) bekezdésébe foglalta bele. A Bizottság részben és elvben elfogadta, valamint a 3. cikk (5) bekezdésében rögzítette a 81. módosítást.

A 24. módosítást, amelynek célja az, hogy valamennyi illetékes hatóság számára lehetővé váljon további információk és dokumentációk kérése egy meghatározott időtartamon belül, a Bizottság részben belefoglalta a 4. cikk (3) bekezdésébe és a 8. cikk (1) bekezdésébe.

A 96. és a 97. módosítást, amelyek a pénzügyi garancia megállapításának, illetve bizonyíték vagy azzal egyenértékű biztosítás szolgáltatásának az idejére vonatkoznak, a Bizottság részben és elvben elfogadta a 4. cikk (5) bekezdésében és a 6. cikk (2) bekezdésében.

A 29. és a 30. módosítást, amelyek a meghatározott időtartamon belül történő információ- és dokumentációkérésre, valamint a bejelentések átvételének igazolására és azok továbbítására vonatkoznak, a Bizottság részben és elvben elfogadta a 7. cikk (2) bekezdésében és a 8. cikk (1–2) bekezdésében.

A 115. módosítást, ami a tagállamoknak az ártalmatlanítás céljából történő hulladékszállítás elleni kifogásemelést illető kibővített jogkörére vonatkozik, a Bizottság támogathatónak találta. Ezt a módosítást a Bizottság a 11. cikk (1) bekezdésének e) pontjába foglalta bele.

A 45. módosítást, ami a hasznosításra szánt hulladékok szállítása ellen azon az alapon emelt kifogásokra vonatkozik, miszerint a tervezett szállítás célja ártalmatlanítás, nem pedig hasznosítás, a Bizottság elfogadta. A Bizottság ezt a 12. cikk (1) bekezdésének h) pontjába foglalta bele.

Az általános bejelentésre vonatkozó eljárásokat megállapító 52. módosítást a Bizottság elvben elfogadta, és a 4. cikkben rögzítette.

A bejelentő által az illetékes hatóságokhoz és a címzetthez eljuttatott információra vonatkozó 100. módosítást a Bizottság elfogadta. A Bizottság a módosítást a 16. cikk b) pontjába és a 17. cikk (1) bekezdésébe foglalta bele.

A hasznosítás vagy ártalmatlanítás elvégzésére vonatkozó 84rev. módosítást a Bizottság elvben elfogadta, és a 16. cikk e) pontjában rögzítette.

A Bizottság elfogadta az 57. módosítást, amely nyomatékosítja a hatóságok együttműködésének szükségességét minden illegális szállítási ügyben, a „különösen” szó betoldásával azokban az esetekben, mikor a felelősség nem hárítható sem a bejelentőre, sem a címzettre. A Bizottság ezt a módosítást a 23. cikk (5) bekezdésébe foglalta bele.

Az elektronikus adatcserére vonatkozó 58. és 101. módosításokat a Bizottság elfogadta. Ezeket a módosításokat a Bizottság a 25. cikk (4) bekezdésébe és az 58. cikk (1) bekezdésének f) pontjába foglalta bele.

A határmenti területek közti megállapodásokra vonatkozó 60. módosítást a Bizottság elfogadta. A Bizottság ezt a 29. cikkbe foglalta bele.

A környezetbarát hulladékkezelésre vonatkozó 61. módosítást a Bizottság elvben elfogadta. A Bizottság ezt a módosítást a 48. cikk (2) bekezdésébe foglalta bele.

A háborús válsághelyzetekre vonatkozó 62–65. módosítást a Bizottság elfogadta. A Bizottság ezt a módosítást a 40. cikk (1) bekezdésének d) pontjába, a 41. cikk (2) bekezdésének b) pontjába, a 42. cikk (1) bekezdésének e) pontjába és a 43. cikk (2) bekezdésének c) pontjába foglalta bele.

A rendelet mellékleteinek módosítására vonatkozó 103. módosítást a Bizottság elfogadta. A Bizottság ezt az 57. cikk (1) bekezdésébe foglalta bele.

A pénzügyi garancia kiszámításának módszerére vonatkozó 28. módosítást a Bizottság részben elfogadta a preambulumbekezdésekben.

Az úgynevezett „nem indokolható hasznosításról” szóló rendelkezés alkalmazására vonatkozó iránymutatásokat érintő 82. és 46. módosításokat a Bizottság részben elfogadta. A Bizottság ezeket a módosításokat az 58. cikk (1) bekezdésének b) pontjába foglalta bele.

A mellékletekre vonatkozó 75., 76. és 77. módosítást a Bizottság elfogadta. Ezeket a Bizottság a VIII. melléklet II–IV. részébe foglalta bele.

3.2.2. A Bizottság és a Tanács által elvetett és a közös álláspontból kihagyott parlamenti módosítások

A preambulumbekezdéseket érintő 2–7., 107., 109., valamint 110–111. módosítást a Bizottság a javaslat szempontjából nem tartotta lényegesnek, ezért nem fogadta el azokat. Ezenkívül a 4–5. módosítást sem fogadta el, mivel azok sértik a Bizottság kezdeményezési jogát.

A 11. módosítást, amely az állati melléktermékeknek a rendelet hatályából történő esetleges kizárását lehetővé tevő 1. cikk (6) bekezdésének törlésére vonatkozik, a Bizottság elvetette. A Bizottság fontosnak tartja ezen rendelkezés fenntartását annak érdekében, hogy elkerüljék a párhuzamos munkavégzést és az ennek eredményeképp a szállítókra háruló szükségtelen terheket, amelyek e rendelet és a nem emberi fogyasztásra szánt állati melléktermékekre vonatkozó egészségügyi előírások megállapításáról szóló 1774/2002/EK rendelet párhuzamos alkalmazásából erednek. Ezért a Bizottság előnyben részesíti javaslatának fenntartását és a két rendelet közti kapcsolat felülvizsgálatának előrehozását annak érdekében, hogy a felülvizsgálat eredményeit a rendelet hatályba lépése előtt közzétegyék (vö. a 3.2.5. pontban foglaltakkal a Tanács által a javaslatban tett további változásokra vonatkozóan).

A 112. módosítás, amely a Bizottság útmutatások megállapítására vonatkozó kötelezettségét érinti, nem fogadható el, elsősorban azért, mert sérti a Bizottság kezdeményezési jogát.

A 17. és a 18. módosítás indítványozza, hogy a III, mellékletben felsorolt, veszélyesnek nem minősülő hulladékokat kössék előzetes írásbeli bejelentéshez. Ez nem fogadható el, mivel ütközik az OECD-határozattal.

A 19. módosítást, amely a „kutatási célokra” szánt szállításokat a bejelentési eljárásból kizárt szállításokhoz sorolja, a Bizottság nem találja elfogadhatónak. Az ilyen szállítások ugyanolyan kockázatot jelentenek, mint minden más hulladékszállítás, ezért ezek esetében is a szokásos eljárást kell követni.

A 20. módosítás, amely a határértékek meghatározott időtartamon belül történő megállapításának kötelezettségére vonatkozik, nem fogadható el, mivel sérti a Bizottság kezdeményezési jogát. Ezenkívül a Bizottság szükségtelennek ítélte meg egy, a környezetben tartósan megmaradó szerves szennyező anyagokról (persistent organic pollutants, POPs) szóló, 2001. május 22-i stockholmi egyezmény A, B és C mellékletében felsorolt vegyi anyagokból álló, azokat tartalmazó vagy azokkal szennyezett hulladékok szállítására vonatkozó különös rendelkezés fenntartását a javaslatban, tekintettel az e tárgyban már elfogadott egyedi rendeletre (a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendelet, Hivatalos Lap L 158., 2004.4.30, 7–49. o.).

A 44. módosítás, amely a hasznosításra szánt hulladékok szállítása ellen az önellátás és a közelség elve alapján emelt kifogásokra vonatkozik, akadályokat támasztana az európai hulladék-újrafeldolgozási és hasznosítási piacon, miközben nem javítaná a hulladékgazdálkodás környezetvédelmi szabványait az EU-ban. Ezért a Bizottság nem találja elfogadhatónak.

A 21., 26–27., 34., 41., 85rev. és 91rev. módosítást az ideiglenes műveletek tekintetében a Bizottság nem találja elfogadhatónak. A Bizottság nem találja célszerűnek az ilyen műveletek betiltását. Ehelyett szabályozni kell azokat, hogy az illetékes hatóságok nyomon tudják követni a hulladékokat a szállítás teljes folyamán keresztül, és a hasznosítás, illetve az ártalmatlanítás elvégzéséig.

A 86rev., a 87rev. és a 88rev. módosítás ütközik az OECD-határozatban megállapított időhatárokkal, ezért nem fogadható el.

Az értesítés későbbi felügyeletére és megfelelési ellenőrzésére vonatkozó 32. és 33. módosításra a végrehajtásról szóló 49. cikknek kell kiterjednie, és ezeket a Bizottság nem támogatja.

A 35. módosítás további alapokat szolgáltat az ártalmatlanításra szánt hulladékok szállítása elleni kifogások emeléséhez, amit a Bizottság nem talál elfogadhatónak. A 37. módosítást, amely törli a közösségi szinten megvalósuló önellátásra való hivatkozást, és így csupán a nemzeti szintre vonatkozik, szintén el kell vetni. A szomszédos és/vagy kis országok közötti együttműködést továbbra is elő kell segíteni, nevezetesen egy, a közösségi szinten megvalósuló önellátásra történő hivatkozáson keresztül. A 38. módosítás azt a kiegészítést tartalmazza, hogy az ártalmatlanításra szánt hulladékok szállítása ellen kifogást lehet emelni a nemzeti jogszabályokra hivatkozva, amennyiben közösségi szinten nem léteznek az ártalmatlanításra vonatkozó kötelezettségek. Egy ilyen rendelkezéssel vissza lehet élni, ezért a Bizottság ezt a módosítást nem találja elfogadhatónak.

A magánháztartásokból begyűjtött vegyes kommunális hulladékra vonatkozó 80. módosítást a Bizottság nem foglalta bele a közös álláspontba, de megjegyzendő, hogy az 5. cikk előírja, hogy az ilyen hulladékot minden esetben úgy kell kezelni, mintha ártalmatlanításra szánt hulladékról lenne szó.

A 116–117. módosítás további alapokat szolgáltat az ártalmatlanításra szánt hulladékok szállítása elleni kifogások emeléséhez, amelyek nem egyeztethetőek össze az OECD-határozattal. Ezenkívül a 116. módosítás akadályt támasztana a hasznosításra szánt hulladékok belső piacán. Ezért a Bizottság nem találja elfogadhatónak.

A hasznosítással kapcsolatos egyes kritériumokra vonatkozó 49. módosítást a Bizottság nem találja elfogadhatónak. Ugyanakkor a Bizottság az 58. cikk (1) bekezdésének b) pontjába foglalt egy rendelkezést az úgynevezett „nem indokolható hasznosításról” szóló rendelkezés alkalmazására vonatkozó iránymutatások elfogadásáról.

A 40. és az 50. módosítás megszünteti annak a lehetőségét, hogy az érintett illetékes hatóságok megállapodjanak a bejelentővel abban, hogy nem kérnek új bejelentést abban az esetben, ha a kifogással összefüggő problémákat nem oldották meg egy adott időhatáron belül. A bejelentéshez való ragaszkodás nem tűnik szükségesnek vagy indokoltnak, ha minden érintett fél egyetért annak mellőzésével; így a módosítás nem fogadható el.

Az 51. módosítást a Bizottság feleslegesnek ítéli meg (vö. a 4. cikk első mondatával és a 9. cikkel).

A 99. módosítás, amely az általános bejelentési eljárásnak a visszavételi rendszerekre történő alkalmazására vonatkozik, nem fogadható el, mivel a hatálya pontatlan.

A hasznosítási vagy ártalmatlanítási igazolásokhoz kapcsolódó időtartamokra vonatkozó 54. módosítást a Bizottság nem találta elfogadhatónak, mivel az nem egyeztethető össze az OECD-időkeretekkel.

Az 55. módosítás, amely a zöld hulladékokról az illetékes hatóságoknak nyújtott előzetes tájékoztatásra vonatkozik, nem fogadható el, mivel a Bizottság elégségesnek tartja a szállítmánynak a felsorolt kísérő információkkal történő ellátását. Ez megfelel az OECD-határozat szerinti helyzetnek.

A 105. módosítás, amely eltörli a szállítást lebonyolító személy azon kötelezettségét, hogy a hasznosításra szánt, veszélyesnek nem minősülő hulladék szállítására vonatkozóan az érintett illetékes hatóság kérésére bemutassa a szerződés egy másolatát, nem fogadható el. Ellenőrzési célból alapvető fontosságú, hogy a szerződést be lehessen kérni. Hangsúlyozni kell, hogy a szerződésben szereplő bizalmas információ védett, hiszen valószínűleg ez az aggály húzódik meg a módosítás mögött.

A 121. módosítás, amely egy további feltételt szab a hasznosításra szánt hulladékoknak a Közösségbe történő behozatalával kapcsolatban, miszerint a veszélyes hulladék tekintetében a Közösségen kívüli illetékes küldő hatóságnak előzetesen egy kellően megindokolt kérelmet kell benyújtania, amelyben kijelenti, hogy „nem rendelkezik a hulladék környezetbarát módon történő kezeléséhez szükséges műszaki kapacitással és létesítményekkel, és beláthatóan nem lesz képes azok biztosítására”, nem fogadható el. Az OECD-országok tekintetében egy ilyen rendelkezés sérti az OECD-határozatot. A bázeli egyezmény szerződő felei közé nem tartozók közül azokra, akik nem OECD-országok, ez a követelmény már most is vonatkozik. A bázeli egyezmény azon szerződő feleire nézve, akik nem OECD-országok, a Bizottság nem tart indokoltnak további korlátozásokat környezetvédelmi alapon. Ezért a módosítást elvetette.

A csatlakozási okmányra vonatkozó 67. módosítást a Bizottság nem foglalta bele a közös álláspontba, mivel ezt az okmányt nem lehet bizottsági eljárás útján megváltoztatni (lásd az új 62. cikket).

A 68., 71–73., 78. és 106. módosítások mindegyike a hulladékoknak a javaslathoz mellékelt jegyzékeiben szereplő egyedi bejegyzések változásait érinti, és nem fogadhatóak el. Ez nem azért van így, mert a Bizottság nem ért egyet a lényeget tekintve, hanem mert úgy ítéli meg, hogy nem ez a megfelelő kontextus az efféle módosítások számára. A hulladékok jegyzékeit abban a jogszabályban kell megváltoztatni, amelyből származnak (a bázeli egyezményben, az OECD-határozatban és az EU hulladékjegyzékében). Ezenkívül az efféle módosítások ellentmondanak a javaslat egyik fő célkitűzésének, nevezetesen a hulladékok jegyzékeinek területén történő nemzetközi harmonizációnak.

3.2.3. A Tanács által elfogadott, de a Bizottság által elvetett parlamenti módosítások

Az 1. és a 83rev. módosítást, amelyek a jogalapnak a környezetről és a kereskedelemről (az EK-Szerződés 175. és 133, cikke) kizárólag a környezetre (az EK-Szerződés 175. cikke) történő változtatását javasolják, a Tanács elfogadta, a Bizottság azonban elvetette. A javasolt rendelet elsődleges célja a környezet védelme. Ugyanakkor, mivel a IV., V. és VI. címnek a harmadik országokból és harmadik országokba történő közösségi kivitelre, behozatalra és az átmenő forgalomra vonatkozó rendelkezései egyben a nemzetközi kereskedelemre vonatkozó szabályok is, ezen különös rendelkezések tekintetében a jogalap az EK-Szerződés 133. cikke. Ezért a Bizottság fenntartja azon álláspontját, hogy az általa a rendelkezéshez javasolt együttes jogalap, azaz a környezet és a kereskedelem (az EK-Szerződés 175. és 133. cikke) helyes, és nem tart elfogadhatónak egy egyedüli jogalapot.

A 42., a 47. és a 48. módosítást, amelyek a hasznosításra szánt hulladék szállítása ellen nemzeti szabványok vagy nemzeti kötelezettségek alapján emelt kifogásokra vonatkoznak, a Bizottság nem találja elfogadhatónak. A Bizottság úgy ítéli meg, hogy egy ilyen rendelkezés akadályokat támasztana az európai hulladék-újrafeldolgozási és hasznosítási piacon, miközben nem javítaná a hulladékgazdálkodás környezetvédelmi szabványait az EU-ban. A Bizottság emlékeztet arra, hogy az európai hulladékgazdálkodási szabványok fejlesztésére összpontosító, „Egy hulladékmegelőzési és újrahasznosítási tematikus stratégia felé” című COM(2003) 301 végleges közleményében megoldásokat javasolt a szabványok dömpingjének lehetséges problémáira. Ezenkívül a Bizottság figyelmeztet arra, hogy a 12. cikk (1) bekezdésének c) pontja homályos és összetett, az illegális szemétszállítás fokozódásához vezethet, és valószínűleg számos bírósági ügyet eredményez.

3.2.4. A Bizottság által elfogadott, de a közös álláspontba bele nem foglalt parlamenti módosítások

A 92. módosítást, amely a „küldő ország” fogalmának pontosítására vonatkozik, a Bizottság elvben támogatja, mivel ez hasznosnak bizonyulhat a nyílt tengeri szállítások tekintetében. Ugyanakkor a Bizottság úgy ítéli meg, hogy ezt a rendelkezést ki kell egészíteni egy olyan bekezdéssel, amely megállapítja a különböző választási lehetőségek fontossági sorrendjét arra nézve, hogy vitás esetben mely országot kell küldő országnak tekinteni.

A 126. módosítást, amely a „küldő tagállam által és a küldő tagállamban bevezetett egyedi rendeletek” szavakat illeszti be az „illetékes küldő hatóság” szavak után, a Bizottság elfogadta módosított javaslatában, azóta azonban feleslegesnek ítélte meg, és – többek között az egyszerűsítés okán – elvetette.

A 122. módosítást, amely egyes közvállalkozásoknak biztosított eltérésekre vonatkozik, a Bizottság elfogadta módosított javaslatában, azóta azonban a bázeli egyezménnyel összeegyeztethetetlennek találta. Ezért a módosítást elvetette.

A 31. módosítás megállapítja, hogy a rendeltetési és a tranzitország illetékes hatóságai írásban jelzik jóváhagyásukat, egy írásos határozatnak az egyéb illetékes hatóságok és a bejelentő részére történő kibocsátásával. Ezt a Bizottság elfogadta módosított javaslatában, azóta azonban szükségtelennek ítélte meg. Ezért a módosítást – többek között az egyszerűsítés okán – elvetette.

Az 53. módosítást, amely az előzetesen jóváhagyott hasznosítási létesítményekre vonatkozó cikk egészét törli, a Bizottság azon az alapon támogatta, hogy a cikkből származó előnyök korlátozottak, mivel a hatóságoknak mindenképp értékelniük kell a bejelentések egyéb elemeit is, és így továbbra is kifogást emelhetnek az előzetesen jóváhagyott létesítménybe szánt hulladékok ellen.

Az 56. módosítást, amely korlátozza a Bizottság javaslatában szereplő 20. cikk hatályát, a Bizottság nem foglalta bele a közös álláspontba.

Az 59. módosítást, amely előírja, hogy a Közösség állapítsa meg a bejelentőt terhelő adminisztratív költségek legfelső határát, a Bizottság elvben támogatja.

Az iránymutatások alkalmazási körének pontosítására vonatkozó 74. módosítást a Bizottság támogatja.

A 39. módosítást, amely az „egy specifikus” szavakat illeszti be a „veszélyes hulladék” szavak elé, a Bizottság elvben támogatja.

A bejelentésekhez való nyilvános hozzáférésre vonatkozó 66. módosítást a Bizottság elvben támogatja, feltéve hogy egy külön cikkben megállapítják a kötelezettségeket, és azokban hivatkoznak a nemzeti és/vagy közösségi jogszabályokban megállapított titoktartási szabályok tiszteletben tartására.

A 69. és a 70. módosítást, amelyek (a veszélyes hulladék kivitelének tilalmával összefüggésben) az V. mellékletben foglalt hulladékjegyzékek rangsorolására vonatkoznak, miszerint az EU veszélyeshulladék-jegyzéke megelőzi a bázeli egyezményben foglalt veszélyesnek nem minősülő hulladékok jegyzékét (mindkét jegyzék megtalálható a mellékletben), a Bizottság elvben elfogadta.

3.2.5. A Tanács további változtatásai a javaslatban

A Tanács több további változtatást hajtott végre a javaslatban. Ezek között a változtatások között a legfontosabb az, hogy az 1. cikk (3) bekezdésének d) pontja teljes mértékben kizárja az állati melléktermékeket a rendelet hatályából. A Bizottság ebben a tekintetben nem támogatja a közös álláspontot, és kívánatosnak tartja az e rendelet és a nem emberi fogyasztásra szánt állati melléktermékekre vonatkozó egészségügyi előírások megállapításáról szóló 1774/2002/EK rendelet közti kapcsolat felülvizsgálatának előrehozását, annak érdekében, hogy a felülvizsgálat eredményeit még a rendelet hatályba lépte előtt közzétegyék. Ezért a Bizottság úgy ítéli meg, hogy az 1. cikk (6) bekezdésének általa javasolt változatát változatlanul kell hagyni.

4. KÖVETKEZTETÉS

A közös álláspont sok szempontból lényeges előrelépést jelent a rendelet egyértelműségének javítása és rendelkezéseinek a Bizottság javaslatában kitűzött elérendő célokkal összhangban történő megerősítése terén. A Bizottság azonban számos kérdés vonatkozásában elfogadhatatlannak találja a közös álláspontot, mely kérdések közül a legfontosabbakat az ide mellékelt nyilatkozat tartalmazza. Ezek magukban foglalják a rendelet jogalapját, a tagállamoknak a hasznosításra szánt hulladékok szállítása elleni kifogás emelésére vonatkozó jogát és az állati melléktermékeknek a rendelet hatályából történő teljes kizárását.

5. A BIZOTTSÁG NYILATKOZATA

A Bizottság megállapítja, hogy a Tanács egyhangúlag arra az álláspontra helyezkedik, hogy a Bizottság által javasolt együttes jogalapot, nevezetesen az EK-Szerződés 133. cikkét és a 175. cikk (1) bekezdését egy egyedüli, kizárólag a Szerződés 175. cikkének (1) bekezdését magában foglaló jogalappal kell felváltani. A Bizottság úgy ítéli meg, hogy javaslata tartalmazza a helyes jogalapot, és fenntartja a jogot arra, hogy éljen a rendelkezésére álló jogi eszközökkel.

A Bizottság megállapítja továbbá, hogy a 12. cikk (1) bekezdésének c) pontjában a Tanács lehetővé teszi a tagállamok számára, hogy kifogást emeljenek és akadályozzák a hasznosításra szánt hulladékok szállítását a rendeltetési országban érvényben lévő „alacsonyabb szintű kezelési szabványokra” hivatkozva. A Bizottság úgy ítéli meg, hogy ez a rendelkezés akadályokat támaszt az európai hulladék-újrafeldolgozási és hasznosítási piacon, miközben nem javítja a hulladékgazdálkodás környezetvédelmi szabványait az EU-ban. A Bizottság emlékeztet arra, hogy az európai hulladékgazdálkodási szabványok fejlesztésére összpontosító, „Egy hulladékmegelőzési és újrahasznosítási tematikus stratégia felé” című COM(2003) 301 végleges közleményében megoldásokat javasolt a szabványok dömpingjének lehetséges problémáira. Ezenkívül a Bizottság figyelmeztet arra, hogy a 12. cikk (1) bekezdésének c) pontja homályos és összetett, az illegális hulladékszállítás fokozódásához vezethet, és valószínűleg számos bírósági ügyet eredményez.

Végezetül a Bizottság megállapítja, hogy a Tanács kizárja a rendelet hatályából „a nem emberi fogyasztásra szánt állati melléktermékekre vonatkozó egészségügyi előírások megállapításáról szóló 1774/2002/EK rendeletben foglalt engedélyezési követelmények hatálya alá tartozó szállításokat”. Figyelembe véve a két rendelet közt az eljárási rendelkezések tekintetében fennálló különbségeket, a Bizottság kívánatosnak tartja a rendeletek közti kapcsolat felülvizsgálatának előrehozását, annak érdekében, hogy a felülvizsgálat eredményeit még a hulladékszállítási rendelet hatályba lépése előtt közzétegyék. Ez eloszlatná a néhány tagállam által az eljárási párhuzamok kockázata tekintetében kifejezett aggályokat, és lehetővé tenné a Bizottság számára, hogy fenntartsa a javaslatát.